Audi V8
Audi V8 (tüübikood D1/D11 või 4C) oli Audi esimene luksusklassi auto ja firma lipulaev, mida toodeti 1988–1994. V8 toodeti Audi tehases Baden-Württembergi liidumaal Neckarsulmi linnas. 1970.–1980. aastatel said Audi sedaanid 80/90 ja 100/200 turul populaarseks, mispeale otsustas Audi projekteerida ka tippmudeli, mis konkureeriks BMW 7. seeria, Mercedes-Benzi S-klassi ja Jaguar XJ-ga. V8 projekteeriti Audi 100/200 (C3) baasil, algselt planeeriti sellele mudelinimeks anda Audi 300. Esi- ja tagaosa disainiti ümber, et auto oleks 100/200st eristatav. Erinevusteks võrreldes 100/200ga olid kapoti külge kinnitatud esivõre, erinevad kaitserauad ja esituled, punased tagatuled, 12 mm pikendatud teljevahe ja puitliistud interjööris ning Torseni iselukustuva keskdiferentsiaali asemel planetaarne diferentsiaal. Lisaks oli V8 saadaval ainult valuvelgedega (15-17 tolli). Audi V8 esitleti oktoobris 1988 Pariisi autonäitusel, tootmine algas samal kuul. Esimesed autod kasutasid kõik 3,6-liitrist 32 klapiga V8-mootorit kahe ülemise nukkvõlliga võimsusega 250 hj, mis oli loodud kahe Volkswagen Golf GTi 1,8-liitrise mootori kombineerimisel, koos neljakäigulise ZF 4HP24A automaatkäigukasti ja Audi leivanumbri - quattro nelikveoga. Auto alghinnaks oli 96800 Saksa marka (DEM). V8 kere oli galvaniseeritud terasest, 10-aastase roostekindluse garantiiga. Audi lipulaevana kuulusid standardvarustusse ka nahkistmed, quattro nelivedu, Bose helisüsteem ja autotelefon. 1990. aastast oli V8 saadaval ka viiekäiguilse manuaalkastiga. 1991. aastast lisandus valikusse ka 32 cm pikendatud kere (V8 Lang), mida toodeti Austrias Grazis Steyr-Daimler-Puchi tehases. Lisaks oli nüüd saadaval ka 4,2-liitrine mootor, võimsusega 280 hj, mis oli saadaval kas neljakäigulise automaatkäigukasti või kuuekäigulise manuaalse käigukastiga, 1992. aastal vahetas kuuekäiguline välja ka 3,6-liitrise viiekäigulise. Juuli 1991 seisuga maksis V8 3,6 98700 DEM, 4,2 108 600 DEM ja 4.2 Lang 163000 DEM. V8 tootmine lõppes novembris 1993, samas pika kerega V8 toodeti veel 1994. aastalgi. Kokku veeres tehaseliinilt maha 21565 eksemplari - 16 648 autot oli 3,6- ja 4645 4,2-liitrise mootoriga, lisaks 272 pikendatud kerega (111 3,6 l ja 161 4,2 l). Lisaks toodeti ainueksemplarina üks universaalkerega V8 Audi toonase direktor Ferdinand Piëchi abikaasale Ursulale. Viimastest autodest maksis 3.6 95000, 4.2 103600 ja 4.2 Lang 174000 DEM. 1994. aastal tuli V8 asemele A8 (D2). USAs tuli V8 müüki 1990. mudeliaastal, hinnaks 47450 dollarit. 1990-1991 mudeliaastatel müüdi 3,6-liitrist, 1992-1994 4,2-liitrist versiooni. Auto konkurendid olid BMW 7. seeria (E32), Mercedes-Benzi S-klass (W140), Jaguar XJ12/XJ40 ja Lexus LS400, millest mitte ühtegi ei pakutud nelikveolisena.